Propunere comună de REGULAMENT AL CONSILIULUI de modificare a Regulamentului (UE) nr. 204/2011 privind măsuri restrictive având în vedere situația din Libia /* COM/2011/0601 final - 2011/0259 (NLE) */





EXPUNERE DE MOTIVE (1) La 2 martie 2011, Consiliul a adoptat Regulamentul (UE) nr. 204/2011 de instituire a unor măsuri restrictive având în vedere situația din Libia în scopul punerii în aplicare a Rezoluției Consiliului de Securitate al ONU 1970 (2011). (2) La 15 septembrie 2011, Consiliul de Securitate al ONU a adoptat Rezoluția 2009 (2011) pentru a promova redresarea Libiei în urma conflictului recent și pentru a începe retragerea unei părți din sancțiunile impuse prin Rezoluția 1970 a ONU și prin rezoluțiile ulterioare. Rezoluția 2009 a ONU acordă noi derogări de la embargoul asupra armelor, elimină restricțiile privind zborurile companiilor libiene și prevede deblocarea transparentă și responsabilă a anumitor fonduri înghețate în temeiul Rezoluția 1970 a ONU pentru a sprijini reluarea activității economice. Consiliul pregătește o decizie PESC de punere în aplicare a Rezoluția 2009 a ONU. (3) Unele dintre aceste măsuri intră în domeniul de aplicare a Tratatului privind funcționarea Uniunii Europene și, prin urmare, este necesară o reglementare la nivelul Uniunii pentru punerea lor în aplicare, în special pentru a se asigura aplicarea uniformă a acestor măsuri de către operatorii economici din toate statele membre. 2011/0259 (NLE) Propunere comună de REGULAMENT AL CONSILIULUI de modificare a Regulamentului (UE) nr. 204/2011 privind măsuri restrictive având în vedere situația din Libia CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 215, având în vedere Decizia 2011/[…]/PESC a Consiliului din […] de modificare a Deciziei 2011/137/PESC a Consiliului privind măsuri restrictive având în vedere situația din Libia[1], având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene, întrucât: (1) La 2 martie 2011, Consiliul a adoptat Regulamentul (UE) nr. 204/2011 privind măsuri restrictive având în vedere situația din Libia[2]. (2) Ca urmare a Rezoluției Consiliului de Securitate al ONU 2009 (2011), Decizia 2011/[…]/PESC prevede, în special, noi derogări de la embargoul asupra armelor, ajustări privind înghețarea activelor anumitor entități libiene și reluarea anumitor zboruri libiene, în vederea sprijinirii redresării economice a Libiei. (3) Unele dintre aceste măsuri intră în domeniul de aplicare al Tratatului privind funcționarea Uniunii Europene și, în consecință, este necesară o reglementare la nivelul Uniunii pentru punerea lor în aplicare, în special pentru a se asigura aplicarea lor uniformă de către operatorii economici din toate statele membre. (4) Pentru a garanta eficacitatea măsurilor prevăzute de prezentul regulament, acesta trebuie să intre în vigoare imediat, ADOPTĂ PREZENTUL REGULAMENT: Articolul 1 Regulamentul (UE) nr. 204/2011 se modifică după cum urmează: (1) La articolul 3, se adaugă următorul alineat: „6. Prin derogare de la alineatul (1), autoritățile competente din statele membre, astfel cum sunt indicate pe site-urile enumerate în anexa IV, pot autoriza furnizarea către persoane, entități sau organisme din Libia de asistență tehnică, finanțare și asistență financiară în legătură cu produsele și tehnologiile incluse în Lista comună cuprinzând produsele militare sau în legătură cu echipamentele care ar putea fi folosite în scopul represiunii interne, pentru securitate sau pentru asistență în materie de dezarmare acordată autorităților libiene, cu condiția ca statul membru în cauză să fi notificat, în prealabil, Comitetului pentru sancțiuni intenția sa de a acorda o autorizație, iar Comitetul pentru sancțiuni să nu fi ridicat obiecții în termen de cinci zile lucrătoare de la data acestei notificări.” (2) Articolul 4a se elimină. (3) La articolul 5, se introduce următorul alineat : „4. Toate fondurile și resursele economice care aparțin, sunt în proprietatea, sunt deținute sau controlate, la [.../…/2011], de: (a) Central Bank of Libya (Banca Centrală a Libiei); (b) Libyan Foreign Bank (Banca Externă Libiană); (c) Libyan Investment Authority (Autoritatea Libiană pentru Investiții) și (d) Libya Africa Investment Portfolio (Portofoliul de Investiții Libia Africa), și care sunt situate în afara Libiei la data de [.../…/2011] trebuie să rămână înghețate.” (4) Se introduce următorul articol 8b: „Articolul 8b 1. Prin derogare de la articolul 5 alineatul (4), autoritățile competente din statele membre, astfel cum sunt indicate pe site-urile internet enumerate în anexa IV, pot autoriza deblocarea anumitor fonduri sau resurse economice înghețate, cu condiția ca: (a) fondurile sau resursele economice să fie utilizate pentru unul sau mai multe dintre următoarele scopuri: (i) nevoi umanitare; (ii) combustibil, electricitate și apă, exclusiv pentru utilizări civile; (iii) reluarea producției și vânzării de hidrocarburi de către Libia; (iv) instituirea, funcționarea sau consolidarea instituțiilor guvernului civil și a infrastructurilor publice civile sau (v) facilitarea reluării operațiunilor sectorului bancar, inclusiv pentru sprijinirea sau facilitarea comerțului internațional cu Libia; (b) statul membru în cauză să fi notificat Comitetului pentru sancțiuni intenția sa de a autoriza accesul la fonduri sau resurse economice, iar Comitetul pentru sancțiuni să nu fi ridicat obiecții în termen de cinci zile lucrătoare de la această notificare, (c) statul membru în cauză să fi notificat Comitetului pentru sancțiuni faptul că aceste fonduri sau resurse economice nu sunt puse la dispoziția sau nu sunt în folosul persoanelor, entităților sau organismelor enumerate în anexele II și III, (d) statul membru în cauză să fi consultat în prealabil autoritățile libiene în legătură cu utilizarea acestor fonduri sau resurse economice și (e) statul membru în cauză să fi comunicat autorităților libiene notificarea transmisă în temeiul prezentului alineat, iar autoritățile libiene să nu fi ridicat obiecții în termen de cinci zile lucrătoare cu privire la deblocarea acestor fonduri sau resurse economice. 2. Prin derogare de la articolul 5 alineatul (4) și numai dacă trebuie să se efectueze o plată în baza unui contract sau a unui acord încheiat de persoana, entitatea sau organismul în cauză sau în baza unei obligații care a apărut în sarcina acestuia (acesteia), înainte de data la care persoana, entitatea sau organismul respectiv a fost desemnat(ă) de Consiliul de Securitate al ONU sau de Comitetul pentru sancțiuni, autoritățile competente din statele membre, menționate pe site-urile internet din anexa IV, pot autoriza, în condițiile pe care le consideră adecvate, deblocarea anumitor fonduri sau resurse economice înghețate, în cazul în care sunt îndeplinite următoarele condiții: (a) autoritatea competentă în cauză a stabilit că plata nu reprezintă o încălcare a dispozițiilor articolului 5 alineatul (2) și nu este destinată persoanelor, entităților sau organismelor menționate la articolul 5 alineatul (4) sau în favoarea acestora; (b) statul membru în cauză a notificat Comitetului pentru sancțiuni intenția sa de a acorda o autorizație cu zece zile lucrătoare înainte.” Articolul 2 Anexa II la Regulamentul (UE) nr. 204/2011 se modifică în conformitate cu anexa la prezentul regulament. Articolul 3 Prezentul regulament intră în vigoare la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu, Președintele […] ANEXĂ Următoarele persoane juridice, entități sau organisme se elimină de pe lista din anexa II la Regulamentul (UE) nr. 204/2011. 1. Central Bank of Libya (Banca Centrală a Libiei) 2. Libyan Investment Authority (Autoritatea Libiană pentru Investiții) 3. Libyan Foreign Bank (Banca Externă Libiană) 4. Libya Africa Investment Portfolio (Portofoliul de Investiții Libia Africa) [1] JO L […], […].2011, p. […]. [2] JO L 58, 3.3.2011, p. 1.